જાપાને રાતોરાત સમગ્ર એશિયામાંથી સંકેલો કરી લેવો પડ્યો. કોરિયાને એમ જ રેઢું મેલીને જાપાનીઓ રવાના થયા. કોરિયાને અચાનક મુક્તિ મળી ગઈ, પણ તે સ્વંય મેળવેલી મુક્તિ નહોતી. તેથી સત્તા કોણે સંભાળે તે સવાલ ઊભો થયો હતો. રશિયા અને અમેરિકાએ કોરિયાના બે ભાગલા કરી નાખ્યા. અડધો અડધો ભાગ બંનેએ પોતાના કબજામાં લઈ લીધો. કામચલાઉ ધોરણે થયેલી એ વ્યવસ્થા લાંબો સમય ચાલી. દરમિયાન ઉત્તર કોરિયામાં આઝાદી માટેની લડત ઉગ્ર બનવા લાગી હતી અને ચીનની મદદથી વિદેશીઓને હાંકી કાઢવામાં આવ્યા. કિમના દાદાએ સત્તા સંભાળી અને 1950માં અમેરિકાના કબજામાં રહેલા વિસ્તારને છોડાવવા માટે યુદ્ધ ચાલ્યું. તે યુદ્ધ વધુ ઉગ્ર બન્યું અને ત્રણ વર્ષ ચાલ્યું.